Predkladacia správa

		Materiál je predkladaný na rokovanie vlády SR na základe Plánu práce vlády SR pre rok 2001 a v súlade s uznesením vlády č. 354 z 19. apríla 2001 k návrhu koncepcie spracovania Predvstupovej procedúry fiškálneho dohľadu. V zmysle ustanovení bodu C.2. tohto uznesenia je záväznosť predložiť Predvstupový ekonomický program  na rokovanie vlády do 31. augusta 2001.
 
 	Predvstupový ekonomický program (PEP) je súčasťou predvstupovej procedúry fiškálneho dohľadu (PPFD) - iniciatívy Európskej komisie, ktorej cieľom je postupná príprava kandidátskych krajín na mechanizmy fiškálneho dohľadu uplatňované v členských štátoch EÚ. Je spracovaný  na základe Návrhu koncepcie spracovania Predvstupovej procedúry fiškálneho dohľadu, schváleného vládou v apríli roku 2001. V roku 2001 kandidátske krajiny vypracovávajú PEP do roku 2004 a pre jeho predkladanie Európska komisia rozdelila krajiny do dvoch skupín (podľa abecedného poriadku) s rozdielnym časovým harmonogramom. Prvá skupina predkladala PEP k 1. máju 2001 a druká skupina krajín, ktorej súčasťou ja ej SR má predložiť dokument k 1. októbru 2001.

	Slovenská republika bude v rámci Predvstupovej procedúry fiškálneho dohľadu do doby vstupu do EÚ raz ročne predkladať notifikáciu o verejnom dlhu a fiškálnom deficite a predvstupový ekonomický program s dôrazom na verejné financie a štrukturálne reformy. Vzhľadom na to, že hlavným cieľom tvorby PEP je preukázať schopnosť krajiny zabezpečiť udržateľný, resp. stabilný fiškálny vývoj a tiež v súlade so štandardami členských štátov EÚ dokument sa tvorí pod gesciou Ministerstva financií SR. Vzhľadom na široký záber obsahu PEP na tvorbe dokumentu spolupracoval Úrad vlády - Sekcia hospodárskej politky, ktorá gestoruje tvorbu časti o štrukturálnych reformách a príslušné rezorty a inštitúcie (NBS, ŠÚ SR). Dotknuté rezorty majú zastúpenie v pracovnej skupine i v riadiacej skupine pre tvorbu PEP,  ktorú vedie ministerka financií a členmi sú štátni tajomníci príslušných rezortov. 

	 Obsahové zameranie dokumentu zodpovedá usmerneniu, ktoré kandidátskym krajinám poskytla EK. Dokument má okrem úvodu štyri základné časti: 1. Prehľad súčasného ekonomického vývoja, 2. Strednodobý makroekonomický rámec (2001-2004), 3. Verejné financie, 4. Štrukturálne reformy. V prílohovej časti sú podľa požiadaviek EK spracované matrice budúcich strategických záväzkov vyplývajúcich z pripravovaného PEP, hodnotenie plnenia predchádzajúcich záväzkov (pri prvom PEP sa hodnotia záväzky prijaté v Spoločných prioritách hospodárskej politiky SR a EK - Joint Assesment), súhrnné údaje a vyhodnotenie medzirezortného pripomienkového konania.

	Prvá časť materiálu Prehľad súčasného ekonomického vývoja premieta aktuálne informácie o vývoji vnútornej a vonkajšej ekonomiky, ako i o rozhodnutiach a opatreniach vlády SR.  Stanovenie strednodobého makroekonomického  rámca  v druhej časti, vychádza z makroekonomickej prognózy do roku 2004. V časti Verejné financie sú uvedené hlavné zámery fiškálnej politiky, pričom jej hlavnou úlohou  v strednodobom horizonte je redukovať celkový deficit verejnej správy a súčasne pôsobiť na podporu ekonomického rastu. Udržateľná fiškálna pozícia bude podporená aj štrukturálnymi reformami, uvedenými  vo štvrtej časti materiálu, uskutočňovanými v rôznych  oblastiach hospodárstva a spoločnosti.

	Predkladaný materiál bol posudzovaný v pracovnej a riadiacej skupine pre tvorbu PEP.  Podľa rozhodnutia Riadiacej skupiny na zasadnutí dňa 14.8.2001 posúdenie materiálu a jeho úprava podľa pripomienok, ktoré  na tomto zasadnutí odzneli, resp. ktoré  boli dodatočne predložené písomne jednotlivými rezortami, je súčasťou medzirezortného pripomienkového konania.

	Rezortom, ktoré neboli priamo zastúpené v skupinách pre tvorbu PEP bol dokument zaslaný na posúdenie v pripomienkovom konaní. Týmto spôsobom svoje pripomienky vyjadrili Ministersvo vnútra SR, Ministerstvo obrany SR, Ministerstvo školstva SR a Ministerstvo kultúry SR a ich vyhodnotenie je prílohou predkladaného dokumentu. MO SR a MK SR nemali žiadne pripomienky k materiálu.